អ្នកមីង ធូ ចាន់ថុល ជាអ្នកស្រុកស្អាង នៅភូមិកោះគរ ដែលកោះគរហ្នឹង។ កាលពីសម័យ ប៉ុល ពតគឺជាមន្ទីរ៨ដែលគេសម្លាប់មនុស្ស។ អ្នកមីងមានបងប្អូន៤នាក់ ហើយគាត់បានប្រាប់ថាបង ប្អូនគាត់ពុំសូវជិតស្និតគ្នាប៉ុន្មានទេ។ ឪពុកម្តាយអ្នកមីងជាអ្នកប្រកបរបរធ្វើស្រែចម្ការ ហើយ គាត់ប្រាប់ថាម្តាយគឺជាអ្នកមានគួរសមពីសម័យដើម ប៉ុន្តែដល់ពេលសម័យ ប៉ុល ពត ម្តាយ ហើយនិងឪពុកគឺបានបែកគ្នា ហើយឪពុកត្រូវគេយកទៅសម្លាប់នៅឆ្នាំ១៩៧៨ ដោយព្រោះគេ ដឹងថាគាត់ជាពេទ្យ ហើយម្តាយបានរងទុក្ខជាខ្លាំង ហើយពេលហ្នឹងគាត់បានស្លាប់កូនមួយ ទៀត។ ជីដូនជីតាគាត់គឺជាមនុស្សល្អដែលអ្នកស្រុកស្រលាញ់រាប់អាន។

ការសម្ភាសរបស់អ្នកមីង ធូ ចាន់ថុល

*ក៖ អ្នកសម្ភាសឈ្មោះញ៉ែម សុគន្ធា ខ៖ អ្នកដែលត្រូវគេសម្ភាសឈ្មោះ ធូ ចាន់ថុល*

ក៖ ជាដំបូងនាងខ្ញុំសូមថ្លែងអំណរគុណដល់អ្នកមីងដែលអោយញ៉ុមសម្ភាសអំពីជីវប្រវត្តិរបស់ អ្នកមីង។ នាងខ្ញុំឈ្មោះញ៉ែម សុគន្ធា ជាអ្នកសម្ភាសអំពីជីវប្រវត្តិរបស់អ្នកមីងនៅក្នុងថ្ងៃនេះ ហើយពួកយើងសម្ភាសគឺនៅក្នុងខែ មិនា ឆ្នាំ២០១៨។ ការសម្ភាស មានទីតាំងស្ថិតនៅក្នុង ភូមិកោះគរ ឃុំរកាខ្ពស់ ស្រុកស្អាង ខេត្តកណ្តាល ប្រទេសកម្ពុជា។ អញ្ចឹងនាងខ្ញុំសូមចាប់ ផ្តើមសម្ភាសអំពីជីវប្រវត្តិរបស់អ្នកមីងមានដូចតទៅ។ អ្នកមីងសូមប្រាប់ឈ្មោះពេញមើលអ្នក មីងឈ្មោះអីគេដែរ?

ខ៖ ញ៉ុមឈ្មោះ ធូ ចាន់ថុល។

ក៖ ចា៎! អ្នកមីងសព្វថ្ងៃអាយុប៉ុន្មានហើយ?

ខ៖ អាយុ៥១។

ក៖ ៥១ឆ្នាំហើយអ្នកមីងណោះ?

ខ៖ ចា៎!

ក៖ សម្រាប់អ្នកមីងពេលនៅពីក្មេងមកមានអ្នកណាហៅឈ្មោះអីផ្សេងក្រៅពីចាន់ថុលទេ?

ខ៖ អត់ទេ! អត់ដែលមានទេ។

ក៖ ចុះម៉ែមានដាក់ងារអីអោយអត់អ្នកមីង?

ខ៖ អត់! អត់សោះ។

ក៖ចា៎! ហ្នឹងហើយ។ ចា៎! អញ្ចឹងគេហៅចាន់ថុលតាំងពីក្មេងមក?

ខ៖ ចា៎! គេហៅតាំងពីក្មេងមក។

ក៖ ចា៎! មីងឆ្នាំខ្មែរ អ្នកមីងកើតឆ្នាំអីគេវិញ?

ខ៖ ឆ្នាំមមែ។

ក៖ ឆ្នាំមមែហេ្ហ៎?

ខ៖ ចា៎!

ក៖ចុះដល់ពេលឆ្នាំបារាំងអ្នកមីងកើតពេលណាវិញ?

ខ៖ ១៩៦៦។

ក៖ ចា៎! ថ្ងៃខែអីអត់? ថ្ងៃទីខែអីអញ្ចឹងហា៎?

ខ៖ ខែមើលក្នុងនេះ…

ក៖ មើលក្នុងអត្តសញ្ញាប័ណ្ណមីងហេ្ហ៎? នេះអ្នកមីងហេ្ហ៎?

ខ៖ ចា៎! ហ្នឹង។

ក៖ អញ្ចឹងអ្នកមីងនៅក្នុងអត្តសញ្ញាប័ណ្ណដាក់ធូ ចាន់ថុល ថ្ងៃខែឆ្នាំកំនើត ថ្ងៃទី០៧ ខែ០៤ ១៩៦៦។​ អញ្ចឹងទីកន្លែងកំណើតអ្នកមីងនៅឯណាវិញអ្នកមីងអាចប្រាប់?

ខ៖ នៅរកាខ្ពស់ហ្នឹងម៉ង ស្រុកស្អាងហ្នឹង។

ក៖​ចា៎! អញ្ចឹងនៅក្នុងភូមិឃុំដែរ? នៅសព្វថ្ងៃហ្នឹង?

ខ៖ ចា៎!

ក៖ អញ្ចឹងអ្នកមីងពីដើមមក ផ្ទះនៅហ្នឹងឬក៏នៅឯណាផ្សេង?

ខ៖ ផ្ទះពីដើមអើយតាំងពីជីដូនជីតាមកនៅហ្នឹងម៉ងអត់មានទៅណាទេ។

ក៖ចា៎! អញ្ចឹងម៉ែ កើតមកដឹងតែឃើញនៅហ្នឹងម៉ង?

ខ៖ នៅឃើញស្រុកហ្នឹងទាំងអស់។

ក៖ ចា៎! ហ្នឹងហើយ។ អ្នកមីងគឺទីកន្លែងកំណើតគឺនៅហ្នឹងម៉ង។

ខ៖ចា៎!

ក៖ ហើយបងប្អូនស្រីប៉ុន្មានប្រុសប៉ុន្មានដែរ?

ខ៖ បងប្អូន៤នាក់ ស្រី២ ប្រុស២។

ក៖ ស្មើគ្នាទៀត ហើយមីងជាកូនទីប៉ុន្មានវិញ?

ខ៖ ជាកូនទី២។

ក៖ អ្នកមីងអញ្ចឹងបងប្អូនទាំងអស់គ្នា តើគាត់រស់នៅទាំងអស់គ្នាឬក៏មានអ្នកណាគេខ្លះអនិច្ច- កម្មខ្លះហើយ?

ខ៖ ស្លាប់មួយ។ ស្លាប់បងប្រុស។

ក៖ ហើយគាត់ស្លាប់មូលហេតុអីគេវិញ?

ខ៖ ស្លាប់ឈឺលើសឈាម។

ក៖ ទើបតែឥលូវៗហ្នឹងតើហេ្ហ៎?

ខ៖ស្លាប់៧ឆ្នាំហើយ។

ក៖ ចា៎! ហ្នឹងហើយ។ បងប្អូនទាំង៤នាក់ហ្នឹងហេ្ហ៎?

ខ៖ ចា៎!

ក៖ពីក្មេងមកចូលចិត្តលេងអីគេជាមួយគ្នាជាងគេ?

ខ៖ អើយបើការពិតទៅបងប្អូនញ៉ុមមិនសូវត្រូវគ្នាទេ។

ក៖ ម៉េចអញ្ជឹងវិញ?

ខ៖ អត់សូវត្រូវគ្នាមិនដឹងជាយ៉ាងម៉េច។

ក៖ ហើយទៅអញ្ចឹងវិញទៅ?

ខ៖ អត់ដឹង! ហ្នឹងនិយាយអោយត្រង់ម៉ងហា៎។

ក៖ អញ្ជឹងភាគច្រើននៅបែកគ្នាហេ្ហ៎?

ខ៖ នៅបែកគ្នាម៉ង។

ក៖ ហើយចុះបងស្រីឬក៏ប្អូនស្រី?

ខ៖ បងប្រុស។

ក៖ចុះស្រីប្អូនទេហី?

ខ៖ ស្រីប្អូនពៅ។

ក៖តែអត់សូវស្និតស្នាលជាមួយគ្នាដែរ?

ខ៖ចា៎!

ក៖​ម៉េចអញ្ជឹងវិញអ្នកមីង?

ខ៖ មិនដឹងជាយ៉ាងម៉េច។ មិនដឹងយ៉ាងម៉េច។

ក៖ ហើយដល់ពេលអញ្ចឹងម៉េច។ ហើយដល់ពេលនៅពីក្មេងមកលេងអីគេជាមួយគ្នា?

ខ៖ ពីក្មេងមកហេ្ហ៎?

ក៖ ចា៎!

ខ៖ ពីក្មេងមកទៅរៀនទៅអីជាមួយគ្នាអញ្ជឹងទៅ។ ទៅមកវិញដូចថាហីៗរៀងខ្លួនទៅ។ ដូចថា មិនសូវមិនបានលេងសើចអីជាមួយបងប្អូនប៉ុន្មានទេ។

ក៖ ចា៎!

ខ៖ ហ្នឹងហើយ។

ក៖ ចុះគិតថាពេលអនុស្សាវរីយ៍ពេលដែលស្និតស្នាលជាងគេពេលណាវិញមីង?

ខ៖ អនុស្សាវរីយ៍ដែលស្និតស្នាលជាងគេពេលដែលនឹកឃើញម្តងៗពេលជំនាន់អាពត។

ក៖ ម៉េចវិញទៅអ្នកមីង?

ខ៖ អាហ្នឹងនឹកឃើញថាកម្សត់អីចឹង ទៅមកអញ្ចឹងទៅឪពុកគេយកទៅសម្លាប់ចោល។ ម៉ែមក មេម៉ាយ អញ្ចឹងទៅមកចិញ្ចឹមបងប្អូនអញ្ចឹងទៅ។ តែញ៉ុមម៉ាបងប្អូនទាំងអស់ ញ៉ុមនឿយជាង គេ។

ក៖ ហ៊ី!

ខ៖ ញ៉ុមហត់នឿយជាងគេ។

ក៖ ម៉េចដែរ អ្នកមីងជីវិតពេលហ្នឹងម៉េចបាននឿយ?

ខ៖ ជីវិតពេលហ្នឹង ខ្ញុំកម្សត់ជាងគេ ហើយញ៉ុមហត់នឿយជាងគេបំផុត ព្រោះអីញ៉ុមអត់សូវ បានរៀនសូត្រទេ។ ប្អូនបងគេរៀនទាំងអស់ញ៉ុម បើញ៉ុមនិយាយរួមទៅញ៉ុមដើរស៊ីឈ្នួលគេ ធ្វើ ការធ្វើស្រែតែពីរនាក់ម្តាយអ៊ីចឹងទៅ។ ហើយជួនកាលម្តាយទៅជួយទៅ ហើយជួនកាលអត់ ទៅ។ យាយជរាមួយនៅផ្ទះអញ្ចឹងទៅ ញ៉ុមដើរស៊ីឈ្នួលគេលក់នំ លក់អីគេអញ្ចឹង។ ទៅលក់នំ តាមផ្ទះតាមអីអញ្ចឹងទៅចិញ្ចឹមប្អូនអញ្ចឹងទៅ ម៉ែអញ្ចឹងទៅ យកលុយអោយប្អូន រៀនអញ្ចឹង ទៅ។

ក៖ ចា៎! ហើយពួកគាត់អត់ជួយអញ្ចឹងទេចុះ?

ខ៖ អត់ទេ! ប្អូនញ៉ុមមីមួយពៅគេនោះស្រណុកជាងគេបំផុត។

ក៖ ផ្ទះនៅជិតហ្នឹងដែរតើអ្នកមីង?

ខ៖ ផ្ទះនៅជិតដែរ។

ក៖ អញ្ចឹងបងប្អូនអ្នកមីងអើ! ឥឡូវនៅតែពីរនាក់ទៀតតើហី? មួយទៀតស្លាប់បាត់ហើយ?

ខ៖ ស្លាប់ហើយនៅពីរនៅបីទាំងញ៉ុម។

ក៖ ចា៎! ពួកគាត់ប្រកបរបរអីគេដែរអ្នកមីងចិញ្ចឹមជីវិត?

ខ៖ អើយសព្វថ្ងៃហ្នឹងប្តីវាដាក់រកធ្វើជានេសាទ ហើយប្រពន្ធហ្នឹងកសិករដើរស៊ីឈ្នួលធ្វើស្មៅ បន្លែធ្វើអីអោយគេហ្នឹងទៅ។

ក៖ ចា៎!

ខ៖ ហ្នឹង!

ក៖អត់មានដីដាំចម្ការខ្លួនឯងទេហេ្ហ៎?

ខ៖ អត់មានទេអូន អត់មានទេ។

ក៖ ចុះដល់ពេលបងប្រុសមួយទៀតអ្នកមីង?

ខ៖ ប្អូនប្រុសមួយទៀត អាហ្នឹងមានមុខរបរគេមួយទៀតនៅស្រែអំបិលហ្ហ៎! នៅកោះកុង។

ក៖ កោះកុង។

ខ៖ ចា៎!

ក៖ អាស្ពានបំបែកទៅកំពង់សោមកោះកុងហ្នឹងហេ្ហ៎?

ខ៖ ហ្នឹងហើយ។ កោះកុងហ្នឹង ហ្នឹងហើយនៅស្រែអំបិលហ្នឹង។

ក៖ គាត់ធ្វើអីគេអ្នកមីង?

ខ៖ គេអើ! ធ្វើពេទ្យ។

ក៖ ហ៊ីខ្លាំង! រៀនបានទៅដល់តែធ្វើពេទ្យ។

ខ៖ ធ្វើពេទ្យ។

ក៖ ហើយគេមានជួយធ្វើអីគេខ្លះដល់មីងទេ?

ខ៖ អត់សោះ អត់មានដែលសូម្បីតែមកអើតអត់ដែលផង។

ក៖ ទៅអញ្ចឹងវិញទៅ។

ខ៖ ហ្នឹងហើយ។

ក៖ ហើយដូចមីងនិយាយមែន។

ខ៖ ហ្នឹងអត់ដែលមកអើតទេ។

ក៖ តាំងពីការមកអត់ដែលសោះម៉ងហេ៎្ហ?

ខ៖ អត់សុទ្ធម៉ងបងប្អូនញ៉ុម។

ក៖ ហើយមីងដែលទៅលេងអត់អញ្ចឹង?

ខ៖ ញ៉ុមធ្លាប់ទៅ តែគេអត់ស្តីអត់និយាយរកញ៉ុមក៏ត្រលប់មកវិញមក។

ក៖ ហា៎!

ខ៖ញ៉ុមទៅជាមួយកូនញ៉ុម។ អាទី២ហ្នឹងអត់សូវដែលនិយាយអត់សូវស្តីនិយាយរកទេ។

ក៖ បងប្អូនខ្លួនឯងបង្កើតសោះហ្នឹង?

ខ៖ ហ្នឹងហើយ។ គេវាមានជាងយើង យើងវាក្រ។

ក៖ ហើយចុះ ហើយអញ្ចឹងវាម៉េចទេមីងហា៎។ ម៉េចអញ្ចឹងទេពូហ្នឹង។ អ្នកមីងខំទៅរាប់អាន ហើយហេ៎្ហ?

ខ៖ យើងក្រ។ ចា៎! យើងទៅៗ យើងអត់ចោលទេ នឹកឃើញថាបងប្អូនសាច់ហា៎ទងសុកម្តាយ តែមួយហា៎។

ក៖ ចា៎!

ខ៖ អត់ពីម្តាយទៅយើង បងយើងមើលការខុសត្រូវ តែចំពោះគេប្អូនគេមិនចាំបាច់ថាអោយ ខ្វល់ទេ។

ក៖ តែគាត់បានរៀនដល់ថ្នាក់ធ្វើពេទ្យហ្នឹងដោយសារមីងទេអញ្ចឹង?

ខ៖ ហ្នឹងហើយ រៀនសូត្រពីមុនមក ញ៉ុមអ្នករកអ្នកស៊ីឈ្នួលគេចេះតែចិញ្ចឹមប្អូនទៅ សូម្បីតែ សម្លៀកបំពាក់ញ៉ុមរកស្លៀកគ្មានផង។

ក៖ ហ៊ី!

ខ៖ ពេលមានរវល់ការកូនគេការនៅភូមិក្នុងឃុំអញ្ចឹងទៅញ៉ុមមិនដែលមានស្លៀកពាក់ទេ។

ក៖ ហ្នឹងហើយ។ អើយ! ដល់ពេលអញ្ចឹងមិនដឹងគិតយ៉ាងម៉េចដែរ។ តែដល់ពេលអញ្ចឹងប្អូន ស្រីនៅជិតគ្នាហ្នឹងអត់អីទេ?

ខ៖ នៅជិតគ្នាតែក៏មិនធម្មតាដែរ។

ក៖ ម៉េចវិញទៅមីង?

ខ៖ ក៏មិនធម្មតាដែរ។ ហ្នឹងញ៉ុមមិននិយាយថាចេះហែកកេរ្តិ៍បងប្អូនទេណាស៎ ការពិតវាអញ្ចឹង មែន។

ក៖ ចា៎!

ខ៖ អត់សូវត្រូវទេ។

ក៖ តែរកពឹងពាក់គ្នាអីគេបានទេមីង?

ខ៖ អត់បានទេអូន។ បើគេពឹងយើងបាន។

ក៖ មីងអោយអ៊ីចឹងទៅ?

ខ៖ ចា៎!

ក៖ ដល់ពេលរកគាត់អត់បានទេ?

ខ៖ អត់បានទេ។

ក៖ កុំសង្ឃឹមហេ៎្ហ?

ខ៖ កុំសង្ឃឹម។

ក៖ ឥឡូវមីងរកស៊ីអីគេប្អូនស្រី?

ខ៖ ប្អូនហ្នឹងប្តីគេធ្វើនេសាទ។

ក៖​ហ្ហ៎! ហ្នឹងហើយៗ​អ្នកមីងប្រាប់មិញដែរ។

ខ៖ ហ្នឹងហើយ។

ក៖ ចា៎! ហើយអ្នកមីងថាដូចពេលណាដែលអត់ត្រូវគ្នា អត់ចុះតែមានពេលណាដែលទន់ភ្លន់ ដាក់គ្នា។ មីងជិតស្និតជាមួយជាងគេអ្នកណាគេវិញទៅ?

ខ៖ ជិតស្និតជាងគេ…

ក៖ ម៉ាបងប្អូនហា៎?

ខ៖ ម៉ាបងប្អូនទាំងអស់ម៉ងហេ៎្ហ?

ក៖ ចា៎!

ខ៖ មានតែមីមួយហ្នឹង។ អើ! ក្រែងថាអើមានម្តងម្កាលអ៊ីចឹងទៅមានរវល់មានធុរៈអីអញ្ចឹងទៅ ដូចថាវាចេះតែប្រាប់អញ្ចឹងទៅបងប្អូនជួយមើលជួយមើលការខុសត្រូវអីអញ្ចឹងទៅណាស៎។

ក៖ ចា៎!

ខ៖ ហើយអាហីធម្មតាទៅ។

ក៖ ហើយធម្មតាអ៊ីចឹងទៅនៅរៀងៗខ្លួនអញ្ចឹងទៅហី?

ខ៖ ចា៎!

ក៖ ចា៎! មីងអើ...សម្រាប់ពេលនៅពីតូច ដូចពួកគាត់សុទ្ធតែនៅក្នុងសង្គ្រាមជាមួយអ្នកមីងដែរ ទាំងអស់ហេ៎្ហ?

ខ៖ ចា៎!

ក៖ សុទ្ធតែអ្នកកើតមុនសង្គ្រាមទាំងអស់?

ខ៖ ចា៎!

 ក៖ ដល់ពេលនៅជំនាន់ ប៉ុល ពតហ្នឹង ពួកគាត់នៅជាមួយអ្នកមីងឬក៏នៅបែកៗពីគ្នា?

ខ៖ នៅបែកៗពីគ្នា។

ក៖ បែកពីគ្នាអញ្ចឹងទៅ។

ខ៖ ដូចថាបំបែកចេញរៀងៗខ្លួនទៅ ម្តាយដោយខ្លួន កូនដោយខ្លួនទៅ។ ប្អូនបងរៀងខ្លួនបែក ចេញពីគ្នាទាំងអស់។

ក៖ តែអត់ព្រាត់ប្រាណគ្នាដែលអ្នកមីងណោះនៅមានជីវិតទាំងអស់គ្នា?

ខ៖ បងប្រុសញ៉ុមមួយស្លាប់ហ្នឹងនៅអង្គភាពទួលក្រសាំង ញ៉ុមនៅសិតត្បូង ម្តាយនៅទឹកវិល។

ក៖ អញ្ចឹងជិតៗគ្នាទេហេ៎្ហ?

ខ៖ មិន មិនជិតទេណាស៎។

ក៖ ដើរមួយហត់។

ខ៖ ម្តាយញ៉ុមបញ្ជូនទៅទឹកវិលហា៎។ នៅឃុំទឹកវិលហា៎។

ក៖ ឆ្ងាយហេ៎្ហមីងពីហ្នឹងទៅ?

ខ៖ ចា៎! ចុះយើងពីយើងរកាខ្ពស់ទៅទឹកវិលរំលងប៉ុន្មានឃុំ ប៉ុន្មានឃុំតែគ្រាន់តែនៅក្នុងស្រុក ស្អាងទេ។

ក៖ ចា៎!

ខ៖ ហ្នឹង!

ក៖ អញ្ចឹងស្រុកស្អាងធំមីងណោះ?

ខ៖ចា៎! គេបញ្ជូន។

ក៖ ចា៎! ហើយដល់ពេលបញ្ជូនទៅឆ្ងាយៗដាច់ពីគ្នាអ៊ីចឹងទៅ?

ខ៖ ហ្នឹងហើយ។

ក៖ អញ្ចឹងអ្នកមីងសម្រាប់ម្តាយរបស់អ្នកមីងគាត់ឈ្មោះអីគេដែរ?

ខ៖ ឈ្មោះយូ សាក់។

ក៖ យូ សាក់?

ខ៖ ចា៎!

ក៖ ឥឡូវគាត់នៅមានជីវិតទេ?

ខ៖ ឥឡូវគាត់ស្លាប់បាត់ហើយ។

ក៖ ហ៊ី! ស្លាប់តាំងពីឆ្នាំណាវិញមីង?

ខ៖ ស្លាប់តំាងពីឆ្នំា២០០៤។

ក៖ ហ៊ី! យូរដែរហើយ។

ខ៖ ចា៎!

ក៖ អញ្ជឹង១០ឆ្នាំជាងហើយ។ គាត់ស្លាប់មូលហេតុអីអ្នកមីង?

ខ៖ គាត់ឈឺ។

ក៖ ជម្ងឺចាស់ជរាហី?

ខ៖ ជម្ងឺគាត់ ជម្ងឺ បើគិតទៅ ជម្ងឺតម្រងនោម ហើយនិងលើសឈាមហើយនិងទឹកនោមប្រៃ។

ក៖ ច្រើន!

ខ៖ ចា៎!

ក៖ គ្រប់មុខហើយ ហ្នឹងហើយ។ ៣មុខហ្នឹងហើយធ្វើអោយគាត់ស្លាប់អញ្ចឹងទៅ។

ខ​ ៖ចា៎!

ក៖ ពេលគាត់ស្លាប់ហ្នឹងគាត់អាយុប៉ុន្មានដែរអ្នកមីង?

ខ៖ គាត់អាយុ៦០គត់។

ក៖ ៦០គត់ហើយ។ ទើបដែរហ្នឹងអញ្ចឹង?

ខ៖ ចា៎!

ក៖ ម៉ែញ៉ុមអាយុ៦០គត់ ហើយរៀងនៅក្មេងដែរហ្នឹងមីង?

ខ៖ ចា៎! គាត់ខូច។

ក៖​ ចា៎! អញ្ចឹងអ្នកមីងនិយាយរៀបរាប់ពីជីវិតរបស់ម្តាយរបស់អ្នកមីងតិចមើល? អ្នកមីងដឹងអី គេ ខ្លះពីជីវិតរបស់គាត់ អ្នកមីងរៀបរាប់អោយបានក្បោះក្បាយពីជីវិតរបស់គាត់អញ្ចឹងទៅ ណាស៎?

ខ៖ ជីវិតម៉ាក់ញ៉ុមហេ៎្ហ?

ក៖ ចា៎!

ខ៖ ជីវិតម៉ែញ៉ុមគាត់រស់សុខស្រួលពីសង្គមចាស់ទេ តែពីសង្គមចាស់ហ្នឹងក៏គាត់អត់សូវសុខ ស្រួលប៉ុន្មានដែរ។ គាត់ពិបាករហូត គាត់កូនអ្នកមានមួយដែរ ក៏ប៉ុន្តែគាត់អត់មានថាដូចគាត់ អត់មានថាបានស្រណុកសុខស្រួលដូចគេទេណាស៎។ គាត់មានគ្រួសារទៅអាហ្នឹង ញ៉ុមធំដឹង ក្តីញ៉ុមដឹងគ្រាន់ថាបងប្អូនខាងប្តីមកបងថ្លៃប្អូនថ្លៃមកជុំគ្នា២៤មាត់។ ១៤នាក់អញ្ចឹងម្តាយញ៉ុម ជ្រោងទាំងអស់។

ក៖ហ៊ីៗ!

ខ៖ អញ្ចឹងដូចគាត់ថាការស្រណុកសុខស្រួលដូចមិនមានគេទេអញ្ចឹងហា៎។

ក៖ ហ៊ី!

ខ៖ បើនិយាយទៅម៉ែញ៉ុមគាត់កម្សត់ណាស់។

ក៖ ម៉េចគាត់កម្សត់ម៉េចទៀតមីង?

ខ៖ គាត់កម្សត់ត្រង់ថា ពីសង្គមចាស់មកគាត់នៅជុំប្តីជុំកូនមែន ប៉ុន្តែដូចថាមានភាពកក់ក្តៅ ប៉ុន្តែមិនសូវសប្បាយចិត្ត។ ហ្នឹងបើហ្នឹងយើងនិយាយទៅគាត់មានតែភាពកក់ក្តៅ តែចិត្តមិន សប្បាយហា៎។ ដល់មកចូលជំនាន់ប៉ុល ពតទៀត គេបំបែកគាត់រហូត។ ចុះពីឆ្នាំ៧៥មកគាត់ ពោះធំប្អូនពៅញ៉ុមមួយទៀត ដល់តែពេលពោះធំប្អូនញ៉ុម ញ៉ុមឆ្លងទន្លេហើយគេបំបែកឪញ៉ុម រហូតទាល់តែគេយកឪញ៉ុមទៅសម្លាប់ចោលឆ្នាំ៧៨។

ក៖ អូ៎! អញ្ចឹងឪពុកអ្នកមីងស្លាប់ចោលនៅក្នុងជំនាន់ប៉ុល ពតហ្ហេ៎។

ខ៖ ចា៎! ស្លាប់ឆ្នាំ៧៨។

ក៖ ចា៎! ឥឡូវទុកឪពុកសិន ឥឡូវនិយាយពីម៉ែសិនតិចទៀតដល់វគ្គឪពុកម្តាយ។ ម៉េចទៀតមីង ចាំអីគេទៀតពីម៉ែទៀត?

ខ៖ ហើយដល់តែពេលគេបំបែកគាត់ពេលជំនាន់ ប៉ុល ពតហ្នឹង បំបែកគាត់ចេញទៅ ដល់តែ រហូតតែគាត់ឆ្លងទន្លេបានកូនហ្នឹងហើយ គេបំបែកប្តីអញ្ចឹងទៅ។ កូនចាប់ផ្តើមឈឺ កូនពៅហ្នឹង ហា៎!។

ក៖ ចា៎!

ខ៖ ចាប់ផ្តើមឈឺអាពតគេយកទៅ យកទៅដេកកន្លែងពេទ្យគេនោះ យកកូនទៅដេកពេទ្យថ្ងៃ ហ្នឹង។ អាហ្នឹងគេបញ្ជូនគេបំបែកយាយញ៉ុមនៅភូមិអញ្ចេះ។ គេបំបែកម្តាយញ៉ុមនៅភូមិបឹង ត្នោត ទៅនៅបឹងត្នោតអ៊ីចឹងទៅ ដល់តែពេលគេប្រាប់ថាកូនឈឺ គេអោយគាត់ឡើងមកយក កូនឡើងមកទៅដេកពេទ្យ។ ដេកពេទ្យបាន១០ថ្ងៃ ដំណឹងគេយកម្តាយមីងញ៉ុមទៅសម្លាប់ ចោលមុន។

ក៖ ចំ!

ខ៖ ហ្នឹងម្តាយមីងញ៉ុមនិស្សិតហា៎។

ក៖ ហ៊ី!

ខ៖ និស្សិតមកពីស្រុកបារាំងម្តាយមីងញ៉ុម។

ក៖ ចំ!

ខ៖ និស្សិតបញ្ញាវ័ន្តមកពីស្រុកបារាំង។

ក៖ គេស៊ើបសួរដឹងមីងហេ៎្ហ?

ខ៖ ​ចា៎! ហើយដល់ពេលហើយគេយកម្តាយមីងទៅសម្លាប់ចោល១០ថ្ងៃ គេយកយកឪពុកញ៉ុម ទៅសម្លាប់ចោលទៀត។ គេយកឪពុកញ៉ុមសម្លាប់ចោលបាន១០ថ្ងៃ ប្អូនញ៉ុមស្លាប់ម៉ែញ៉ុមដូច បដាចាអញ្ជឹង។

ក៖ ហ្នឹងហើយ។

ខ៖ តែញ៉ុមសុំសរសើរគាត់ត្រង់គាត់ថាអញ្ចេក គាត់ទប់អារម្មណ៍បានហា៎។ បើក្រៅពីគាត់ ឆ្កួត ក៏មិនដឹងដែរ ព្រោះមួយខែ៣ហើយ។

ក៖ ហ្នឹងហើយ។

ខ៖ ព្រោះប្តីផងកូនផង ប្អូនផង។ ដល់តែពេលគាត់យំ ពេលមេកងគេហ្នឹង គេមកគេថាម៉េចយំ ស្រណោះ ខ្មាំងហេ៎្ហ? គាត់ថាគាត់អត់មានស្រណោះខ្មាំងទេ គាត់អានិតកូនគាត់ទើតែស្លាប់។

ក៖ហ៊ី!

ខ៖ ថាអញ្ចឹងហា៎ ហើយដល់ពេល…

ក៖ តាមពិតគាត់បូករួមនៅក្នុងហ្នឹងទាំងអស់តែអត់និយាយកើត។

ខ៖​ ចា៎! អត់និយាយកើត ហ្នឹងអញ្ជឹង។

ក៖ តែប្រាប់ហ្នឹងអ៊ីចឹងទៀតបណ្តោយ។

ខ៖ ដល់ពេលរំលងបាន១០ថ្ងៃ គេចាប់បញ្ជូនទៅទឹកវិល បញ្ជូនទៅកោះខ្សាច់ជន្លាហ្នឹងហា៎។

ក៖ចា៎!

ក៖ ទៅនៅកោះខ្សាច់ជន្លាហ្នឹង គេក៏បំបែកពួកញ៉ុមក៏ចេញអស់ហើយ ជីដូនញ៉ុមហើយនិងប្អូន ពៅញ៉ុម។ អាប្រុសអាទីបីហ្នឹងនៅជាមួយយាយញ៉ុមនៅកណ្តាលកោះហ្ហ៎ កោះខ្សាច់ជន្លាហ្ហ៎។

ក៖ ចា៎!

ខ៖ ម្តាយញ៉ុមនៅដងទង់ ម៉ែញ៉ុមគេបំបែក បំបែកហា៎។ បំបែកនៅដងទង់ហើយពួកញ៉ុម…

ក៖ ដងទង់នៅកោះកុងណោះមីង?

ខ៖ ដងទង់យើង ដងទង់កោះខ្សាច់ជន្លាហ្នឹង។

ក៖ ហ្ហ៎! មិនមែនដងទង់ណោះទេ។

ខ៖ មិនមែនទេ។ ទៅនៅហ្នឹងទៅ ហើយដល់ពេលម្តាយញ៉ុមឈឺមកដេកពេទ្យមកដេកពេទ្យ នៅកោះខ្សាច់ជន្លាហ្នឹងទៀត ដល់តែពេលហើយ អាហ្នឹងខ្ញុំណេះនៅអង្គភាពណេះទេណាស៎។

ក៖ ចា៎!

ខ៖ នៅអង្គភាពណេះនៅសិត្បូណេះបានគេចាប់បញ្ជូនទៅតាមក្រោយ ហើយបងញ៉ុម គេ បញ្ជូនទៅទួលក្រសាំង ដល់តែពេលដែលវៀតណាមគេចូលមកហ្នឹង អាហ្នឹងបងញ៉ុមគេគៀរ ទៅបាត់ទៀតហើយហ្នឹង។ បែកគ្នាបីបួនថ្ងៃទៀតបានជួបគ្នា។

ក៖ ហ៊ី!

ខ៖ បើនិយាយវិញប្រវត្តិម៉ែញ៉ុម ម៉ាក់ញ៉ុមកម្សត់ណាស់។ បែកគ្នារហូតមិនដែលស្គាល់មុខប្តី ម៉េចទេត្រឹមតែឆ្នាំ៧៥ចុះទៅអាពតចូលទៅអត់ដែលបានជួបមុខប្តីម៉េចទេ។

ក៖ បែកគ្នា។

ខ៖ បែករហូតស្លាប់រៀងខ្លួនម៉ង។

ក៖ ចា៎!

ខ៖ ក្នុងកំឡុង៣ឆ្នាំជាងគាត់អត់មានដែលជួបមុខប្តីគាត់ អត់ដែលមានថាយ៉ាងម៉េចទេ រហូត ទាល់តែគាត់ស្លាប់បច្ចុប្បន្នហ្នឹងហិ។

ក៖ អញ្ចឹងអ្នកមីងសម្រាប់ជីវិតម្តាយអ្នកមីងគាត់ចរិកម៉េចដែរ?

ខ៖ ម្តាយញ៉ុមចរិកល្អណាស់។

ក៖ អត់កាចណាហី?

ខ៖ អត់ទេ! អ្នកស្រុកមួយណាក៏សរសើរគាត់ដែរ។ អ្នកណាក៏គេស្រលាញ់ដែរ។ ថ្លៃថ្នូរណាស់។

ក៖ ចា៎! ស្រុកកំណើតម្តាយរបស់អ្នកមីងនៅឯណាវិញ?

ខ៖ ស្រុកកំណើតគាត់នៅកន្លែងហ្នឹងដែរ នៅស្រុក។

ក៖ នៅស្រុកហ្នឹងម៉ងហេ៎្ហមីងណោះ?

ខ៖ ចា៎! នៅស្រុកហ្នឹង។

ក៖ កើតជាគឺនៅហ្នឹងតែម្តង។

ខ៖ កើត ចា៎!

ក៖ អ្នកមីងដូចជាម្តាយអ្នកមីងគាត់រកស៊ីអីគេដែរ ដើម្បីចិញ្ចឹមអ្នកមីង? ពេលគាត់នៅរស់ហា៎?

ខ៖ ម្តាយញ៉ុមកាលពីគាត់នៅរស់។ កាលពីសង្គមចាស់មកគាត់លក់ជ្រក់ស្ពៃ ឪពុកញ៉ុមធ្វើ ពេទ្យ ធ្វើដុកទ័រ (វេជ្ជបណ្ឌិត) ប៉ុន្តែគាត់ហត់នឿយ គាត់ចិញ្ចឹមជ្រូកផង លក់ជ្រក់ ដើម្បីចិញ្ចឹម កូនផង ចិញ្ចឹមបងថ្លៃផង ចិញ្ចឹមប្អូនថ្លៃផងនៅជុំគ្នាទាំងអស់ ២៤នាក់។

ក៖ ហើយម៉េចអោយគេចិញ្ចឹមទាំងអស់?

ខ៖ ២៤នាក់។

ក៖ អត់ទៅរកស៊ីទេហេ៎្ហ?

ខ៖ មិនដឹងយ៉ាងម៉េចទេ តាំងពីបងថ្លៃ តាំងពីបងថ្លៃបង្កើតតាំងពីបងថ្លៃសាច់ថ្លៃមកទៀត ក្មួយ សាច់ថ្លៃហ្នឹងមកទៀត ២៤នាក់។

ក៖ ហេ៎្ហ! ហើយម៉េចទៅអញ្ចឹង?

ខ៖ មិនដឹងអត់ដឹងអត់យល់ទេ។

ក៖ ពេលហ្នឹងមីងអាយុប៉ុន្មាន?

ខ៖ ខ្ញុំនៅអាយុប្រាំមួយប្រាំពីរឆ្នាំ ចូល៨ឆ្នាំហើយ នៅផ្សារចាស់ នៅស្តាតចាស់។

ក៖ ហើយពុកអ្នកមីងអត់ថាអីដែរហេ៎្ហ ដល់ពេលម្លឹងៗពេក?

ខ៖ ឪពុកញ៉ុមអត់ថាអីទេ។ ម៉ែញ៉ុមឪញ៉ុមបើនិយាយរួមទៅស្រីគ្រប់លក្ខណ៍ហើយ ម៉ែញ៉ុមអត់ ចេះលាក់ទៀត។

ក៖ចា៎! ដឹងតែពីជួយម៉ង?

ខ៖ ចេះតែជួយម៉ងទៅ ចេះតែជួយប្តីទៅ។

ក៖ ហើយជ្រក់ស្ពៃហ្នឹង ជ្រក់ខ្លួនឯងមែនអ្នកមីងហេ៎្ហ?

ខ៖ ជ្រក់ខ្លួនឯង។

ក៖ មីងចេះធ្វើជ្រក់ស្ពៃហ្នឹងតាមម៉ែទេ?

ខ៖ ចេះ!

ក៖ មីងប្រាប់ធ្វើជ្រក់ស្ពៃ ពេលខ្លះញ៉ុមធ្វើអត់ឆ្ងាញ់ ហើយអញ្ចឹងលោអ្នកមីងមានវិធីអីដែល ដល់ថ្នាក់លក់ហើយគឺឆ្ងាញ់ហើយ។

ខ៖ ជ្រក់ស្ពៃបើតាមនេះយើងគិតទៅ យើងលាងស្ពៃអោយស្អាតហើយដាក់ស្ពៃហាលថ្ងៃ។

ក៖ ចា៎! អាស្ពៃយើងធំៗហ្នឹងមីងហេ៎្ហ?

ខ៖ ចា៎! ស្ពៃយើងហ្នឹង។

ក៖ ចា៎! អាហ្នឹងគេហៅស្ពៃអីគេវិញ?

ខ៖ ស្ពៃគេហៅស្ពៃទួរឆាយ។

ក៖ ទួរឆាយ។

ខ៖ ចា៎! យើងលាងវាអោយស្អាតអោយអស់ដីអស់អីហើយ យើងយកវាមកសំដិលថ្ងៃចោល អោយវារាងឡើងស្រពាប់ទៅយកមកច្របាច់អំបិលទៅ ច្របាច់អំបិលហើយពូតទឹកអំបិល ចេញ ញាត់ដាក់ចូលក្នុងពាង ដាំទឹកស្ករដាក់ចូលទៅ។

ក៖ អញ្ជឹងស្ករហើយនិងអំបិលដាំទឹកហ្នឹងលាយចូលគ្នាតែម្តង?

ខ៖ ចា៎! ហ្នឹងហើយ ដាំទឹកអោយពុះ។

ក៖ ហើយ…

ខ៖ មិនបាច់កូរទេណាស៎។

ក៖ ចា៎! ដាំអោយពុះហើយទុកអោយក្តៅ។

ខ៖ អត់បាច់! អត់បាច់ទុកអោយត្រជាក់ទេ។

ក៖ ចាក់ទៅម៉ង?

ខ៖ ចា៎! ចាក់ទៅគឺស្ពៃវាស្រួយល្អ។

ក៖ ហ្ហ៎! អញ្ចឹង វាអត់រលួយទេអ្នកមីងហេ៎្ហ?

ខ៖ អត់ទេ! អត់រលួយទេ ព្រោះចាក់ទៅជាតិស្ពៃវាត្រជាក់ជាមួយស្ពៃវាច្រើនណាស់។

ក៖ហ្ហ៎!

ខ៖ ពេលយើងចាក់ទឹកទៅវាល្មមហើយ។

ក៖ ហ្ហ៎! អញ្ជឹងទាំងពុះភ្លាមហ្នឹងចាក់ទៅតែម្តងទៅ?

ខ៖ ហ្នឹងហើយ។

ក៖ អញ្ចឹងអ្នកមីងដូចរបៀបថាអាទឹកស្ពៃជ្រក់ហ្នឹង ដូចរបៀបថា ពេលយើងភ្លក់ហ្នឹងអោយវា ផ្អែមឬក៏អោយវាប្រៃ?

ខ៖ អោយវាប្រៃបន្តិច។

ក៖ អោយវាប្រៃបន្តិចហេ៎្ហ?

ខ៖ ចា៎!

ក៖ បើវាផ្អែមម៉េចទៅមីង?

ខ៖ បើផ្អែមពេកវាឆាប់ជូរ។ វាឆាប់ជូរវាឆាប់ដុះផ្សិត។

ក៖ ចា៎!

ខ៖ ហ្នឹងហើយ។ តែបើយើងអោយវាប្រៃ តែបើយើងដាក់ស្ករដាំអោយវាពុះចូលគ្នាអាហ្នឹងវាអត់ អីទេ។ ដល់តែពេលយើងស្ពៃវាក្រហមល្អទៀតជ្រក់ហា៎ មិនបាច់ច្រើនលក្ខទេ។

ក៖ ចា៎!

ខ៖ ក្រហមល្អម៉ង។

ក៖ អើយអ្នកខ្លះវិញញ៉ុមទៅឃើញឡើងលឿង។

ខ៖ អាហ្នឹងប្រើលក្ខហ្នឹង។

ក៖ ហ្នឹងហើយ។

ខ៖ មិនមែនប្រើធម្មជាតិដូចយើងណា៎។

ក៖ ចា៎! ដល់ពេលអញ្ជឹងមីងប៉ុន្មានថ្ងៃបានអាចយកទៅលក់បានទៅជ្រក់ស្ពៃ?

ខ៖ បើយើងភ្លក់បើវាល្មមជូរអាចយកលក់បានហើយអាហ្នឹងយើងយកទៅលក់ទៅ។ បើយើង អាកំនត់បានដាក់អំបិលវាជ្រុលវាមិនងាយជូរដែរណាស៎។

ក៖ ហ៊ី!

ខ៖ជួនកាលវាអត់ងាយជូរដែរ។

ក៖ នៅសម័យហ្នឹងគេលក់មួយគីឡូប៉ុន្មានវិញមីង?

ខ៖ កាលពីជំនាន់ហ្នឹងថ្លៃដែរ ហ្នឹងជ្រក់ស្ពៃ យើងលក់ពីជំនាន់ហ្នឹង តែគ្រាន់តែថាវាមិនមែនថា ថ្លៃដូចជាឥឡូវពេកក៏មិនដឹង ព្រោះពេលកាលហ្នឹងញ៉ុមឧស្សាហ៍ទៅផ្សារដែរ តែញ៉ុមអត់ចាំ ហា៎។

ក៖ ចា៎!

ខ៖ ញ៉ុមអត់ចាំ។

ក៖ អញ្ចឹងម៉ាក់អ្នកមីងអើរជ្រក់ស្ពៃហើយ លក់ជ្រក់ស្ពៃហើយចិញ្ចឹមជ្រូកទៀត?

ខ៖ ហ្នឹងហើយ ចិញ្ចឹមជ្រូក។

ក៖ ហ្ហ៎! អញ្ចឹងទៀតហេ៎្ហ? អញ្ចឹងតទៀតបាន អូ៎ខេ! អ្នកមីងមានចាំអីគេទៀតពីម៉ែដែលចង់ និយាយប្រាប់អីអត់?

ខ៖ អត់មានចង់អីគេទៀតទេ។​ គ្រាន់ចង់និយាយថាគ្រាន់តែថាអើរតែប៉ុណ្ណឹង ដឹងតែប៉ុណ្ណឹងមក ទេ ហើយគាត់ពីអាពត ហើយបែកអាពតហើយគាត់ចិញ្ចឹមកូនៗហ្នឹង។

ក៖ ចា៎!

ខ៖តែកម្សត់ ហើយឪពុកញ៉ុមគេយកទៅសម្លាប់ចោលហ្នឹង បែកគ្នារហូតហ្នឹងមកហើយគាត់ ដូចថា គាត់ចេះតែទទួលដំណឹងអ៊ីចឹង គេចេះតែប្រាប់ហា៎ ថាឮឃើញនៅនេះនៅនោះថាចេះតែ ចាំមើលផ្លូវប្តីរហូត។ ម៉ែញ៉ុមដូចគេថាដូចស្អីអញ្ចឹងដូចសិលាចាំប្តីអញ្ជឹង។

ក៖ ចា៎! ប៉ុន្តែដឹងតែសម្លាប់ចោលហើយហី?

ខ៖ ហ្នឹង!

ក៖ តែអត់ច្បាស់ទីហីមីងហី?

ខ៖ អត់ទេ គេយកទៅសម្លាប់ចោលហើយ ប៉ុន្តែដូចថាគេអ្នកឃើញគេដូចថាស្រដៀងគេចេះតែ មកប្រាប់យើងអញ្ចឹងទៅណាស៎។

ក៖ ហ្ហ៎!

ខ៖ គេថាជួបផុននៅនេះ ហើយម៉ែញ៉ុមចេះតែចាំមើលៗ អ្នកណាគេស្តីក៏អត់ហ៊ានយកដែរ។

ក៖ ហ៊ី!

ខ៖ រហូតទាល់តែស្លាប់ចាំប្តីគាត់។

ក៖ ពេលហ្នឹងមេម៉ាយអាយុប៉ុន្មានវិញយាយ?

ខ៖ ម្តាយញ៉ុមគាត់អាយុ២០ជាង មេម៉ាយអាយុ២០ជាង។

ក៖មេម៉ាយអាយុ២០ជាងទេ?

ខ៖ ចា៎! អាយុ២០ជាងតើ។

ក៖ ស្រលាញ់ប្តីខ្លាំងណាស់។

ខ៖ ហ្នឹងហើយ។

ក៖ អត់មានព្រមយកស្វាមីទៀតទេ។

ខ៖ ចុះបើគិតទៅគាត់អាយុ២៩។ ២៩កូន ប្អូនញ៉ុមចូលផុតពីឆ្នាំ៧៥មកមើលគិតទៅខ្ញុំទើបតែ អាយុ៥១ទេ។ គាត់ កាលពីហ្នឹងមកញ៉ុមទើបតែអាយុ៥១។

ក៖ ចា៎!

ខ៖ ហើយបើគិតមកដល់ឥឡូវគាត់អាយុ៧០ជាងហើយ។

ក៖ ចា៎! អញ្ចឹងឥឡូវ មីងចាំថ្ងៃខែឆ្នាំកំណើតរបស់យាយទេ?

ខ៖ ញ៉ុមអត់ចាំផង ចាំតែឆ្នាំធម្មតា។

ក៖ ម៉េចវិញ?

ខ៖ ដឹងតែគាត់អាយុ៦០គត់ពេលគាត់ស្លាប់ហា៎។

ក៖ ពេលគាត់ស្លាប់២០០៤ហ្នឹង?

ខ៖ ចា៎!

ក៖ ឆ្នាំអីគេវិញមីង?

ខ៖ ម្តាយញ៉ុមឆ្នាំរកា។

ក៖ ចា៎! អញ្ចឹងអ្នកមីងចូលដល់ឪពុកម្តង ឪពុកអ្នកមីងគាត់ឈ្មោះអីគេដែរ?

ខ៖ ឪពុកញ៉ុមគាត់ឈ្មោះធូ ភុន។

ក៖ ធូ ភុន! គាត់ស្លាប់នៅក្នុងជំនាន់ ប៉ុល ពត?

ខ៖ ចា៎!

ក៖ មីងចាំថ្ងៃខែឆ្នាំកំណើតរបស់គាត់ទេ?

ខ៖ ញ៉ុមអត់ចាំទេ ចាំតែឆ្នាំធម្មតា បើថាឆ្នាំបារាំងញ៉ុមអត់ចាំទេ។

ក៖ ឆ្នាំខ្មែរគាត់ឆ្នាំអីគេវិញ?

ខ៖ គាត់ឆ្នាំថោះ។

ក៖​ ចា៎! ឥឡូវគាត់ស្លាប់១៩៧០ប៉ុន្មានអ្នកមីង?

ខ៖ កាលពីអាពតយកទៅសម្លាប់ហ្នឹងឆ្នាំ៧៨។

ក៖ ឆ្នាំ៧៨ អាយុគាត់ប៉ុន្មាន?

ខ៖ ខ្ញុំមិនដឹងជាគាត់អាយុប៉ុន្មានទេ ពេលហ្នឹងអាយុប៉ុន្មានទេប៉ាញ៉ុមហិ តែដឹងតែគេយកទៅ សម្លាប់ចុងឆ្នាំ៧៨ហ្នឹងម៉ង។

ក៖ ចា៎!

ខ៖ គ្រាន់តែគេយកគាត់ទៅសម្លាប់ប្រហែលជាខ្ទង់៦ខែហើយ ឬក៏ប៉ុន្មានខែទេវៀតណាម ចូល។

ក៖ហ៊ី!

ខ៖ ខុសត្រូវតែបន្តិចតើ។

ក៖ ហ្នឹងហើយ។ ចាំតែមួយក្រឹកទៀតលែងអីបណ្តោយ។

ខ៖ ហ្នឹងហើយ។

ក៖ អញ្ជឹងនៅពេលហ្នឹងម្តាយឪពុកអាយុប៉ុន្មានបង ឪពុកបងម្តាយអ្នកមីងប៉ុន្មានឆ្នាំ?

ខ៖ ខ្ញុំអើយបងប្រុសខ្ញុំមែន?

ក៖ អត់ទេ! ឪពុករបស់អ្នកមីង ឪពុករបស់អ្នកមីងឈ្មោះអីគេមិញ?

ខ៖ ធូ ភុន។

ក៖ ហ្នឹងហើយតាភុនហ្នឹងហា៎អាយុបងម្តាយរបស់អ្នកមីងប៉ុន្មានឆ្នាំ?

ខ៖ គាត់ដូចបង មើលគាត់ឆ្នាំថោះហើយឆ្នាំរកាដូចបងគ្នាច្រើនដែរហេ៎្ហ?

ក៖ ចា៎! មើលរកា ច្រើនឆ្នាំដែរហ្នឹងហា៎។ មើលញ៉ុមចង់បែកហើយនេះ... ថោះ រោង ម្សាញ់ មមី មមែ វក រកា ៧ឆ្នាំ។ អញ្ជឹងគាត់បងរបស់យាយ៧ឆ្នាំ អញ្ជឹងអោយគាត់ដកតាមហ្នឹងទៅ បើ សិនជាយាយពេលស្លាប់អាយុ៧៩ណោះ?

ខ៖ ៦០។

ក៖ ៦០ ហើយឆ្នាំ២០០៤ អញ្ជឹងតានៅហ្នឹងបង៧ឆ្នាំ។ អញ្ចឹង៦៧ហើយ បើសិនជាគិតតាមហ្នឹង គេដកតាមហ្នឹងទៅ គេដឹងដកតាមណាហើយ។ ហ្នឹងហើយដឹងពីអាយុគាត់ ដឹងពីឆ្នាំអ៊ីចឹងទៅ មីងណាស៎។

ខ៖ ចា៎!

ក៖ គាត់អ្នកស្រុកមកពីណាឪពុកអ្នកមីង?

ខ៖ គាត់អ្នកស្រុកនៅខាងតាកែវ។

ក៖ នៅខាងខេត្តតាកែវ ស្រុកភូមិឃុំអីគេដែរមីង?

ខ៖ ស្រុកអើយត្រាំកក់ មើលមកខេត្តតាកែវ ស្រុកត្រាំកក់ ដើមរកា។

ក៖ ភូមិដើមរកាហ្នឹងហេ៎្ហ?

ខ៖ ចា៎!

ក៖ ហ្នឹងហើយ។ ស្គាល់ហើយផ្លូវទៅតាកែវទៅកំពតទៅអីហ្នឹង។ មីងចាំអនុស្សាវរីយ៍អីគេខ្លះ ជាមួយឪពុកពេលមីងនៅក្មេងអ៊ីចឹងហា៎? ធ្លាប់ គាត់ជាមនុស្សម៉េចដែរ? អ្នកមីងរៀបរាប់គាត់ អោយអស់មើល?

ខ៖ អនុស្សាវរីយ៍ពីក្មេងឪពុកខ្ញុំគឺជាមនុស្សល្អម្នាក់ទៅកន្លែងណាគឺគេចូលចិត្តកន្លែងហ្នឹង គាត់ ដូចជាគាត់ធ្វើពេទ្យហា៎។

ក៖ ហ៊ី!

ខ៖ ហើយគាត់មិនដែលមានសត្រូវឬក៏គាត់មិនដែលល្អក់ដ្ឋានជាមួយបងប្អូន សូម្បីតែអ្នកជិត ខាងក៏អត់ដែរ។

ក៖ ហ៊ី!

ខ៖ ឪពុកខ្ញុំគឺជាមនុស្សល្អនិយាយរួមទៅតាំងពីជីដូនជីតាញ៉ុមមកម៉ង នៅក្នុងស្រុកនេះហ្ហ៎ អត់ មានអ្នកណាដែលនិយាយពីឪពុកម្តាយរបស់ញ៉ុមឬក៏ជីដូនជីតាញ៉ុមមកថាគាត់អាក្រក់ម៉េចគឺ អត់ទេមានតែគេលើកសរសើរ។

ក៖ ចា៎!

ខ៖ អ៊ីចឹងណាស់ តាំងពីតាទួត តាលួតញ៉ុមមក។

ក៖គឺតែមនុស្សស្រួលទាំងអស់ម៉ងហេ៎្ហ?

ខ៖ ចា៎!

ក៖ ឪពុកគាត់ធ្វើពេទ្យ?

ខ៖ ចា៎! គាត់ធ្វើពេទ្យ។

ក៖ ក្រៅពីធ្វើពេទ្យមានធ្វើអីគេទៀតទេអ្នកមីង?

ខ៖ ឪពុកញ៉ុមគាត់ជួយម្តាយគាត់លក់នំបញ្ចុកលក់អី។ អាហ្នឹងកាលពេលអត់ទាន់បានចូល ធ្វើពេទ្យហា៎។

ក៖ ចា៎!

ខ៖ អាហ្នឹងញ៉ុមអត់ដឹងដែរ តែគាត់និយាយហា៎ តែដល់ពេលគាត់បានម្តាយញ៉ុម ហើយនេះអា ហ្នឹងគាត់បានធ្វើពេទ្យ បានគាត់បានម្តាយញ៉ុមនេះហិ។

ក៖ ចា៎!

ខ៖ គាត់ធ្វើពេទ្យ។

ក៖ តែពេទ្យជំនាន់ហ្នឹង។

ខ៖ ប៉ាខ្ញុំដុកទ័រ។

ក៖ បានលុយច្រើនណាស់មីងហេ៎្ហ?

ខ៖ អត់ទេ! លុយគេឥឡូវគេរកបាន ពេទ្យប៉ាញ៉ុមគឺពេទ្យគាត់សង្គ្រោះតែម្តង។

ក៖ ស្មោះស្មគ្រ័ម៉ង។

ខ៖ ចា៎! ចង់អ្នកណាគេអោយ អ្នកណាគេនឹកឃើញគេអោយៗទៅ បើអ្នកណាមិនអោយៗទៅ។

ក៖ ចា៎! ហ្នឹងហើយ។ អ្នកមីង តាមពិតច្បាប់ពេទ្យហា៎គឺត្រូវតែជួយសង្គ្រោះជីវិតមនុស្សជាធំ។

ខ៖ ចា៎!

ក៖តែសម័យឥឡូវអត់ទេ។

ខ៖ គាត់មិនថាយប់ឧបសគ្គប៉ុន្មានទេគឺគាត់សង្គ្រោះជិះទៅខ្លួនឯងម៉ង។

ក៖ហ៊ី!

ខ៖ ត្រូវវះកាត់ ត្រូវអី ត្រូវឆ្លងទន្លេរួចមិនរួចអីគឺគាត់ជូនទៅខ្លួនឯងហើយ ទោះបីគ្រាប់ផ្លោងមក ប៉ុន្មានក៏ដោយ ហ្នឹងឪពុកខ្ញុំ។

ក៖ចា៎!

ខ៖ គាត់អត់ដែលថាហ្ហ៎មានអីអញ្ចេះអញ្ចុះទេ។ គាត់សុខចិត្តបញ្ជូនទៅខ្លួនឯង។

ក៖ ចា៎!

ខ៖ ធ្វើដោយដៃឯង។

ក៖ហ៊ី! តែគាត់ស្លាប់ដោយសារស្លាប់នៅក្នុងជំនាន់ ប៉ុល ពតហ្នឹង?

ខ៖ ចា៎! នៅក្នុងជំនានន់ប៉ុល ពតហ្នឹង។

ក៖ ដោយសារគេស៊ើបដឹងមីងហេ៎្ហ?

ខ៖ គេដឹង! បើគិតទៅវាចង់ចូលឆ្នាំ ៧៩ ហើយហ្នឹងហា៎ នៅតែបន្តិចទៀតសោះ។

ក៖ ហ្នឹងហើយ។ កុំអីមីងមិនមែនធម្មតាទេគ្រួសារណាស៎។

!

ខ៖ ចា៎!

ក៖ ពេទ្យហា៎!

ខ៖ បើសិនជាឪពុកញ៉ុមនៅក៏ញ៉ុមអត់ដុនដាបដល់ថ្នាក់ហ្នឹងដែរ។

ក៖ ចា៎!

ខ៖ តែមិនដឹងនិយាយថាម៉េចអានេះ។

ក៖ ចា៎! និយាយទៅមីងបន្ទាប់ពីសង្គ្រាមមកមួយដូចគេនិយាយថាចាប់ផ្តើមពីឆ្នាំសូន្យមកវិញ ហា៎។

ខ៖ ចា៎!

ក៖ ប្រទេសយើងហា៎។

ខ៖ចា៎!

ក៖ ចុះបើឡើងខ្ទេចខ្ទីអស់ហើយហ្នឹងប្រទេសយើង មនុស្សចេះដឹងមានអ្នកណាគេបង្កើត ប្រទេសឡើងវិញមានតែបន្តិចបន្តួចនៅសល់មកហ្នឹង។

ខ៖ ចា៎!

ក៖ បើមួយៗស្លាប់អស់ហើយហ្នឹង។ ពួកហ្នឹងវាសម្លាប់រង្គាលអស់ម៉ង។ អញ្ជឹងពេលគេថាខ្មែរ យើងពេលឆ្នាំ៧៩ហ្នឹងមក គេថាកម្ពុជាចាប់ផ្តើមពីឆ្នាំ០មកវិញមីងហា៎។

ខ៖ ហ្នឹងហើយ។

ក៖ តាមពិតគេផ្សេង ប្រទេសផ្សេងត្រូវយកគំរូពីប្រទេសយើងដើម្បីទៅអភិវឌ្ឍស្រុកគេទេអ្នក មីងហ្នឹង។

ខ៖ ហ្នឹងហើយ។

ក៖ ដោយសារពេលមុនខ្លាំងហ្ហ៎។

ខ៖ ចា៎!

ក៖ ដល់ពេលឥឡូវប្រទេសគេដល់ណាដល់ណីហើយយើងណេះនៅវេទនាហ្នឹង។

ខ៖ ហ្នឹងហើយ។ តែគ្រាន់តែថាញ៉ុមអានិតឪពុកម្តាយញ៉ុម។ គាត់គ្រាន់ថាតែប៉ុណ្ណេះឆាកជីវិត គាត់កម្សត់មករហូតបានមកចូលអាពតហ្នឹងគាត់បែកគ្នាគ្មានបាន។ បើនិយាយរួមទៅភាពជា ប្តីប្រពន្ធអត់មានបានរស់នៅជាមួយគ្នាទេ។ គេបំបែកគាត់រហូត។

ក៖ ហ៊ី!

ខ៖ ឆ្នាំ៧៥ ដល់ឆ្នាំ៧៨ គេយកទៅសម្លាប់រៀងខ្លួនគិតមើលៗ។

ក៖ ហ៊ី!

ខ៖ អត់មានមកបានជួបមុខប្រពន្ធកូនម៉េចទេ។ អត់អាលីងម៉ង។

ក៖ អញ្ជឹងគ្រាន់តែបែកប៉ុល ពត ភ្លាមខ្ទេចម៉ង។

ខ៖ ក្នុងហ្នឹងហិ សង្គមប៉ុល ពត ហ្នឹងក្នុងឃុំសិត្បូយើងហ្នឹងពីមុនគេហៅភូមិសិត្បូ។

ក៖ ចា៎!

ខ៖មហាកំពូលហើយ។ ហើយកោះគរហ្នឹងហា៎ ហ្នឹងហើយជាកន្លែងដែលគេយកមនុស្សទៅ សម្លាប់ គេហៅមន្ទីរ០៨ជំនាន់ហ្នឹង។

ក៖ ០៧នៅទួលស្លែងមីងហេ៎្ហហីអី?

ខ៖ ខ្ញុំអត់ដឹងនៅណាទេ។ ប៉ុន្តែខ្ញុំដឹងថាកន្លែងកោះគរហ្នឹងកន្លែងមន្ទីរ០៨គេពីអាពត។

ក៖ ​សាហាវណាស់មីងហេ៎្ហ?

ខ៖ ចា៎! ម្តាយញ៉ុម(ប្រហែលជាឪពុកទេគាត់ច្រឡំនិយាយម្តាយ)ក៏គេយកទៅសម្លាប់នៅហ្នឹង​ ដែរ។

ក៖ រង្គាលហ្នឹងម៉ង។ និយាយទៅគ្រាន់តែឆ្លងទឹកទៅដល់ម៉ងមីងហេ៎្ហ?

ខ៖ ចា៎! ហ្នឹងហើយ។ ឆ្លងទឹកដល់ម៉ង។

ក៖ ចា៎!

ខ៖តែគេៗបែកគ្នាដែរ។ តែគ្នាបានជុំគ្នាមួយយប់ឬក៏ពីរយប់ហា៎ តែចំនែកឪពុកខ្ញុំហើយម្តាយខ្ញុំ គឺអត់រលីង គ្រាន់តែគេចាប់បំបែកទៅមួយទៅខាងកម្លាំងស្រួច មួយកងស្រី្តមួយកងកម្លាំង កសិករនៅកងកម្លាំងស្រួចហ្នឹង គឺបែករហូត បែករហូត។

ក៖ គាត់អត់មានលួចមកជួបគ្នាអី?

ខ៖ អត់មានសោះអត់រលីងម៉ង។

ក៖ គឺមិនអាចមកបានម៉ង?

ខ៖ អត់អាចមកបានម៉ង។ ឪពុកខ្ញុំដេកឈឺនៅក្រោមដើមត្នោត គេអោយមើលគោនេះនៅ បន្ទាយសេះនេះ។

ក៖ ហ៊ី!

ខ៖ ផ្តាំអោយម្តាយញ៉ុមបានទៅជួបគ្នាបន្តិចហា៎ អត់មានបានជួបគ្នាទៀត គ្រាន់តែដើរងាកទៅ មើលគ្នាតែប៉ុណ្ណឹងទេ អត់មានហ៊ានជួបទេ។

ក៖ អូ៎យ! ស្រណោះប៉ុន្មានទៅមីងអើយមីង។

ខ៖ ចា៎! អត់មានបានថាជួបនិយាយគ្នាអត់កមានអាលីងម៉ង អត់សុទ្ធ។

ក៖ ហ៊ី! យ៉ាប់ណាស់អាពួកអស់ហ្នឹង ធ្វើបាបគេដល់ករ។ អញ្ជឹងមីងចូលដល់យាយម្តង យាយ ខាងម្តាយឈ្មោះយាយអីគេយាយ?

ខ៖ យាយញ៉ុមឈ្មោះយាយ សួស ប៉ុស។

ក៖ មីងកើតទាន់គាត់ទេ?

ខ៖ ញ៉ុមនៅទាន់តើ គាត់ស្លាប់ពេលនៅឆ្នាំ៩១។

ក៖ អាយុប៉ុន្មានគាត់ស្លាប់ហ្នឹង?

ខ៖ គាត់ស្លាប់អាយុ៨០។

ក៖ ៨០គត់អញ្ចឹង?

ខ៖ ចា៎!

ក៖ មីងគាត់អ្នកស្រុកមកពីណាវិញ?

ខ៖ គាត់អ្នកស្រុកហ្នឹងដែរ ស្រុកកំណើតនៅហ្នឹងដែរ។

ក៖ នៅកោះគរហ្នឹងដែរ។

ខ៖ ចា៎!

ក៖ តែពេលមុនគេហៅឃុំសិត្បូរទេ។

ខ៖ ចា៎!

ក៖ មិនមែនឃុំរការខ្ពស់ហ្នឹងទេហេ៎្ហ?

ខ៖ រកាខ្ពស់តាំងពីដើមមក តែពេលជំនាន់អាពតគេបញ្ចូលគ្នាគេដាក់ឃុំសិត្បូ។

ក៖ ហ្ហ៎អញ្ជឹងអាពតប្តូរតែពេលហ្នឹងទេហេ៎្ហ?

ខ៖ ចា៎!

ក៖ ​តែប៉ុន្មានឆ្នាំហ្នឹងទេ?

ខ៖ ចា៎!

ក៖មីងទាន់យាយ! យាយជាមនុស្សម៉េចដែរយាយ?

ខ៖ យាយញ៉ុមក៏ជាមនុស្សល្អ។ បើនិយាយទៅដូចញ៉ុមនិយាយប្រាប់អញ្ចឹង គាត់មួយក្រុមគ្រួ- សារគាត់មកមួយសំបុកត្រយុកគាត់មក គាត់មនុស្សល្អទាំងអស់។

ក៖ ហ៊ីៗ!

ខ៖ នៅក្នុងស្រុកនេះ។

ក៖ ចា៎!

ខ៖ ព្រោះអីខ្ញុំអញ្ចេះខ្ញុំហ៊ានាធានាអះអាង ព្រោះអីពេលដែលខ្ញុំធំដឹងក្តី ពេលកាលណាមក ខ្ញុំឮ តែគេនិយាយពីម្តាយពីយាយពីម្តាយម៉ែខ្ញុំពីឪពុកតាខ្ញុំអញ្ចឹងទៅណាស៎។

ក៖ ហ៊ី!

ខ៖ ពីឪពុកម្តាយខាងខ្ញុំហ្នឹងទៅ គេថារកគ្មានទេជាតិជាមនុស្សល្អរកគ្មានទេ។ ដូចតាទុន ដូច យាយប៉ុសរកគ្មានទេ ហ្នឹងអាហ្នឹងហា៎ពេលញ៉ុមធំដឹងក្តីពេលណាមកទល់មកដល់សព្វថ្ងៃហ្នឹង ឮតែគេនិយាយសរសើរមកគ្រប់គ្នាហា៎។

ក៖ ចា៎!

ខ៖ ហើយជីតាញ៉ុមហ្នឹងស្លាប់ដោយសាររន្ទះបាញ់នៅចុងព្រែកនេះ។

ក៖ ហើយគាត់អីក៏ម្ល៉េះៗ។

ខ៖ ហ្នឹងហើយ។ ចា៎!

ក៖ អានិតគាត់ណាស់។

ខ៖ តែដល់ពេលស្លាប់ដោយសាររន្ទះបាញ់ហ្នឹងហា៎។ ប្រពន្ធកូនទៅអត់ទាន់ទេ គឺពួកអ្នកស្រុក ចិន ចាម យួន គេទៅសែងយកមកដល់ផ្ទះអស់ហើយ។ គេយំគេស្រែកពីណោះមកហើយ ហ្នឹង​ហើយ។

ក៖ដល់ពេលមនុស្សគាត់ល្អពេក។

ខ៖ ហ្នឹងហើយ។

ក៖គេជួយ។

ខ៖ហ្នឹងហើយ។ បានថាញ៉ុមឮសូរតែគេហ្នឹងនិយាយអ៊ីចឹង ហើយឮសូរដល់ខ្មោចយាយ ញ៉ុម និយាយទៀត ហើយជាពិសេសទៅទួលក្រសាំងហ្នឹងក៏ដោយចាស់នៅហ្នឹង។ ជាពិសេសគេ និយាយគ្រប់គ្នាទាំងអស់ ដល់ពេលខ្ញុំទៅលេងអ៊ីចឹងទៅ គេសួរញ៉ុមថាកូនចៅអ្នកណា និយាយអ៊ីចឹងហេ៎្ហកូនចៅតាទុនតើ។ សុទ្ធតែមិនធម្មតា ហ្នឹងគេនិយាយអ៊ីចឹងណាស៎។ ប៉ុន្តែ អាហ្នឹងតាំងពីខ្ញុំដឹងក្តីមករហូតទល់សព្វថ្ងៃហ្នឹងគេលើកសរសើរពីយាយមករហូត។

ក៖ ហើយគាត់រកស៊ីអីគេវិញមីង?

ខ៖ យាយខ្ញុំតាខ្ញុំគាត់ដាំតែដំឡូង តែខ្ញីតាំងសង្គម ពីសង្គមចាស់មកពីដើមមក។

ក៖ ធ្វើតែចម្ការសុទ្ធតែម្តង?

ខ៖ ចា៎! គាត់ធ្វើតែចម្ការធ្វើស្រូវ។

ក ៖ ចា៎! ២មុខហ្នឹង?

ខ៖ ចា៎!

ក៖ តែបានផលច្រើនៗ​ណាស់អ្នកមីងហេ៎្ហពេលហ្នឹង?

ខ៖ ចា៎! កាលជំនាន់ហ្នឹងមិនដូចយើងឥឡូវហ្នឹងទេ គាត់ធ្វើផលបាន។

ក៖ អញ្ជឹងតាមិញឈ្មោះតាអីគេទុន?

ខ៖ ឈ្មោះ ឈ្មោះដឹងអីគេទុនទេ។

ក៖ ដឹងតែឈ្មោះតាទុន?

ខ៖ ចា៎!

ក៖ ចា៎! អញ្ជឹងតាអ្នកស្រុក អ្នកមីងនិយាយប្រាប់តិចមើលតាស្លាប់ដោយសាររន្ទះបាញ់អញ្ចឹង មីងហេ៎្ហ?

ខ៖ ចា៎! គាត់ស្លាប់ដោយសាររន្ទះបាញ់។

ក៖ ថីបានមិនទៅដើមត្នោតវិញ?

ខ៖ គាត់មកពីបឹងគាត់មកពីចម្ការធ្វើស្រូវ។

ក៖ ហ្ហ៎!

ខ៖ ចា៎! ហើយមេឃភ្លៀងហើយគាត់រន្ទះបាញ់នៅចុងព្រែកថ្កុលហ្នឹង។

ក៖ ហើយចុះវាមិនព្រមទៅឆេវនៅអាកន្លែងផ្សេងអញ្ចឹងទៅទេ។

ខ៖ ញ៉ុមអត់ដឹងដែរទេណាស៎។ តែញ៉ុមក៏នេះដែរ គាត់ស្លាប់ដោយសាររន្ទះបាញ់ ហ្នឹងតាំងពី ម៉ែខ្ញុំមិនទាន់ការឯណោះ។

ក៖ ហ្ហ៎!

ខ៖ តែនិយាយតៗគ្នាមកហា៎។

ក៖ ចា៎!

ខ៖ ចា៎! អញ្ជឹងញ៉ុមក៏នៅចាំអញ្ជឹងរហូតមក។

ក៖ អូ៎យ! អានិតគាត់ណាស់មីង។

ខ៖ ចា៎! ហើយដូចខ្មោចយាយញ៉ុមហា៎។ គាត់និយាយអញ្ជឹងហា៎ ថាខ្មោចតាង៉ែងស្លាប់ហា៎ គ្មាន បងប្អូនណាទៅទាន់ទេ។ អ្នកស្រុកគេលីសែងយកមកដល់ផ្ទះមកយំអោយឡើងគ្រប់គ្នា។

ក៖ ហើយម៉េចទៅមីង ហើយពេលហ្នឹងរន្ទះបាញ់ស្លាប់ហ្នឹង ខ្មៅឡើងពេញខ្លួន?

ខ៖ មិនដឹងដែរ។ យើងអត់បានឃើញអត់បានអីដែរណាស៎។

ក៖ ចា៎!

ខ៖ ដឹងពីជំនាន់ណាផងពេលហ្នឹងម្តាយខ្ញុំគាត់មិនទាន់មានគ្រួសារផង។

ក៖ កំពុងនៅឋានសួគ៌នៅឡើយ។

ខ៖ ចា៎!

ក៖ ចា៎! អញ្ជឹងមីងចូលដល់យាយតាខាងឪពុកវិញតាឈ្មោះអីគេដែរ?

ខ៖ តាខាងឪពុកញ៉ុមឈ្មោះឌុល។

ក៖ អីគេឌុលវិញ? ត្រកូលគាត់?

ខ៖ ខ្ញុំអត់ដឹងស្អីគេឌុលទេនេះ។ ខ្ញុំចាំតែឈ្មោះឈ្មោះទេ។

ក៖ ចា៎! ហ្ហ៎! មិញភ្លេចសួរតាខាងម្តាយមិញគាត់អ្នកស្រុកមកពីណា?

ខ៖ តាខាងម្តាយមិញគាត់នៅខាងតាកែវដែរ។ ចា៎! នៅតាកែវ។

ក៖ ចា៎! មីងមានដឹងពេលណាគាត់កើតអីអត់?

ខ៖ ចា៎?

 ក៖ ពេលណាគាត់កើតអញ្ចឹងទៅ ចាំឆ្នាំគាត់អីអត់?

ខ៖ ខ្ញុំអត់ចាំទេ។ គ្រាន់តែដឹងថាគាត់មកពីតាកែវ។ គាត់អ្នកស្រុកតាកែវ។

ក៖ ពេលគាត់ស្លាប់អាយុប៉ុន្មានមីងអត់ដឹងដែរហេ៎្ហ?

ខ៖ ញ៉ុមអត់ដឹងទេ។

ក៖ ចា៎! ហ្នឹងហើយ។ អញ្ចឹងមិញចូលដល់ មិញតាហេ៎្ហ?

ខ៖ ចា៎!

ក៖ ខាងឪពុកមិញ?

ខ៖ ចា៎!

ក៖តាម៉េចអីគេតាឌុលហេ៎្ហ?

ខ៖ ចា៎! តាឌុល។

ក៖ គាត់អ្នកស្រុកនៅកោះគរហ្នឹងហេ៎្ហ អ្នកមីងហេ៎្ហ?

ខ៖ តាញ៉ុមហ្នឹង​គាត់នៅកោះគរហ្នឹងដែរ។

ក៖ ចា៎!

ខ៖ ចា៎!

ក៖ អញ្ជឹងតាឌុលខាងឪពុក?

ខ៖ ខាងឪពុក។

ក៖ ចា៎! មីងពេលមីងកើតទាន់តាឌុលទេ?

ខ៖ ញ៉ុមអត់ទាន់ដែរ។

ក៖ តែដូចថាមុនប៉ុន្មានឆ្នាំអញ្ជឹង។

ខ៖ អត់! អត់ទាន់។

ក៖ អត់ដឹង។ អត់ដឹងថាមុនប៉ុន្មានឆ្នាំអីទេហេ៎្ហ?

ខ៖ អត់ដឹង។

ក៖ គ្រាន់តែដឹងឈ្មោះឪប្រាប់អញ្ជឹងទៅ?

ខ៖ គ្រាន់តែដឹងឈ្មោះ។ ចា៎!

ក៖ អញ្ជឹងឪមានប្រាប់អីផ្សេងពីតាទៀតទេ?

ខ៖ អត់មានប្រាប់អីទេ។ គ្រាន់តែគេនិយាយថាខាងតាខាងឪពុកញ៉ុមហ្នឹងគាត់ខូចរឿងស្រវឹង ថា​អញ្ចឹងហា៎។

ក៖ ចា៎!

ខ៖ តាខាងឪពុកហ្នឹង។ គ្រាន់តែស្រវឹង តែស្រវឹងអត់មានធ្វើបាបអីអ្នកស្រុកទេ។ គ្រាន់តែថា ខូចតែស្រវឹងទៅ ឡូឡាទៅ តែអត់មានដែលធ្វើបាបធ្វើអីគេទេ។

ក៖ ហ៊ី!

ខ៖ ស្រវឹងអញ្ជឹងគាត់ទៅជិះទូកជិះអីលេងអ៊ីចឹងទៅ។

ក៖ វរៗ ធ្លាក់ទឹក។

ខ៖ ហ្នឹងហើយ។

ក៖​ស្រវឹង ស្រវឹងស្លូត។

ខ៖ ហ្នឹងហើយ។ ចា៎!

ក៖ ការងារតាពីដើមគាត់ធ្វើអីគេអ្នកមីងដឹងទេ?

ខ៖ គាត់ធ្វើតែស្រែចម្ការដូចតែដន្លងគាត់អញ្ជឹង។

ក៖ ចុះយាយឈ្មោះអីគេវិញមីង?

ខ៖ យាយញ៉ុមឈ្មោះទី។

ក៖ អីគេវិញទី?

ខ៖ ដឹងស្អីគេទីទេ។ ព្រោះប្អូនតាញ៉ុម ប្អូនតាទុនញ៉ុមហ្នឹង។

ក៖ ចា៎! ប្អូន។

ខ៖ ចា៎!

ក៖ ប្អូនដន្លងគ្នាអញ្ជឹងហេ៎្ហ?

ខ៖ ចា៎!

ក៖ អញ្ចឹងអត់ស្គាល់ដែរ។ ដោយសារមិញអ្នកមីងអត់ស្គាល់ត្រកូលតាទុនដែរ។

ខ៖ ចា៎!

ក៖ មីងកើតទាន់យាយដែរតើហី?

ខ៖ ញ៉ុមកើតទាន់។

ក៖ មើលយាយម៉េចដែរ? មីងនិយាយប្រាប់មើល?

ខ៖ យាយហេ៎្ហ?

ក៖ ចា៎!

ខ៖ យាយមនុស្សគាត់ដូចថាគាត់មិនសូវរវីរវល់ជាមួយកូនជាមួយចៅទេ។ ចង់អ្នកណាធ្វើអីធ្វើ ទៅ។ បើនិយាយអោយចំរួមទៅយាយខ្ញុំហ្នឹងគឺគាត់ខាងស្រណុក។

ក៖ ហ៊ីៗ!

ខ៖ ស្រណុកសុខស្រួលម៉ង។

ក៖ ចា៎!

ខ៖ គាត់អត់មានរវល់ទេ។ ចង់អាណាធ្វើអីធ្វើទៅ អាងតែខឹងងរៗអីទៅបាត់អញ្ជឹងម៉ង។ ហ្នឹង យាយញ៉ុមខាងប៉ាញ៉ុម។

ក៖ ពេលហ្នឹងយាយមីងគាត់ស្លាប់ពេលអាយុប៉ុន្មានវិញ?

ខ៖ យាយញ៉ុមគាត់ស្លាប់ពេលអាពតដែរ។ មិនដឹងអាយុប៉ុន្មាន។

ក៖ មីងទាន់គាត់?

ខ៖ ញ៉ុមអត់ទាន់គាត់ទេព្រោះអីកាលហ្នឹង ចុះពីភ្នំពេញមកហ្នឹងមកស្រុកហ្នឹងជាមួយគ្នា ដល់ ហើយគាត់បែកទៅតាមកូនគាត់។

ក៖ ចា៎! តែអត់ដឹងស្លាប់ឆ្នាំណាទេមីងហេ៎្ហ?

ខ៖ គាត់មិនដឹងស្លាប់ឆ្នាំណាទេ។

ក៖ តែដឹងតែស្លាប់នៅក្នុងជំនាន់ប៉ុល ពតហ្នឹង?

ខ៖ ចា៎! គាត់ស្លាប់ជំនាន់អាពត។

ក៖ តែពេលហ្នឹងគាត់ស្លាប់អាយុប្រហាក់ប្រហែលប៉ុន្មានអ្នកមីងតាមមើលទៅ?

ខ៖ យាយញ៉ុមកាលជំនាន់ហ្នឹងខ្ទង់ប្រហែលជា៥០។ ៥០ហើយមើលទៅ។

ក៖ ហ៊ី! គេយកទៅសម្លាប់អ្នកមីងហេ៎្ហ?

ខ៖ អត់ទេ។ គាត់ទៅតាមកូនគាត់ប្រហែលជាដាច់បាយហា៎។ ឈឺដាច់បាយកាលពីអាពត ហ្នឹងហា៎។

ក៖ ចា៎!

ខ៖ គេអត់យកទៅសម្លាប់ទេ។ ព្រោះអីចាស់ហើយគេអត់យកទៅទេប្រហែលជាគាត់ដើរទៅ គាត់ទៅស្លាប់នៅស្រុកគាត់ហ្នឹងតាកែវណោះ។

ក៖ ហ្ហ៎! អញ្ជឹងទៅតាកែវណោះហើយមីងណោះ?

ខ៖ ចា៎!

ក៖ នៅត្រាំកក់ហ្នឹងមីងណោះ?

ខ៖ នៅត្រាំខ្នារហា៎ ដើមរកា។

ក៖ ដើមរកាហ្នឹងហើយ។

ខ៖ ដើររកាហ្នឹង។

ក៖ចា៎! មីងសម្រាប់បងប្អូនមីងទាំងអស់មានអ្នកណាគេទៅរស់នៅប្រទេសខាងក្រៅអីអត់?

ខ៖ អត់សោះ។

ក៖ អត់មានអ្នកណាគេខ្សែស្រលាយទៅមួយទេហេ៎្ហ?

ខ៖ មាន ខ្សែស្រលាយមួយ។ ម្តាយមីងញ៉ុមមួយប្អូនប៉ាញ៉ុមពៅហ្នឹង។

ក៖ ចា៎!

ខ៖ ប៉ុន្តែមិនដែលទំនាក់ទំនងអីមកទេ។

ក៖ នៅឯណាវិញអ្នកមីង?

ខ៖ នៅអាមេរិច។

ក៖ ចា៎! គាត់ទៅពេលបែកសង្គ្រាមហើយហ្នឹងហេ៎្ហ?

ខ៖ ចា៎! បែកអាពតហើយ។

ក៖ ចា៎! គាត់ប្រហែលជានាំគ្នាទៅជម្រុំហើយបានៗឡើងទៅណោះមីងហេ៎្ហ?

ខ៖ ញ៉ុមអត់ដឹងដែរ។ អើយ! ម្តាយមីងញ៉ុមហ្នឹង ម្តាយមីងញ៉ុមបង្កើតប្អូនពៅប៉ាញ៉ុមបង្កើត។

ក៖ ហ៊ី!

ខ៖ប៉ុន្តែញ៉ុមអត់ដែលបានទំនាក់ទំនងអីទេ។

ក៖ បើសិនជាគាត់ចង់មករកក៏រកឃើញដែរ ដោយសារគាត់ស្គាល់។

ខ៖ គាត់រកឃើញព្រោះអីអើរបានថារកឃើញ ពីព្រោះអីបានទទួលដំណឹងដឹងទៅមកដែរ ប៉ុន្តែ គ្រាន់តែថាមិនដឹង ដូចថាគ្រាន់តែថាដឹង គ្រាន់តែថាបានត្រឹមតែម៉ាដឹងណាស់។

ក៖ ចា៎!

ខ៖ ដូចថាទំនាក់ទំនងគ្នាផ្ញើរលុយផ្ញើរកាក់អីមកបងប្អូនកូនក្មួយគឺអត់ទេ។

ក៖ រៀងៗខ្លួនតែម្តង?

ខ៖ ចា៎! ម្តាយមីង។

ក៖ ចា៎! អញ្ចឹងបានតែម្តាយមីងទៅមួយអញ្ចឹងមីងណោះ?

ខ៖ ចា៎!

ក៖ ចា៎! អញ្ចឹងអរគុណច្រើនអ្នកមីងដែលអោយញ៉ុមសម្ភាសអំពីជីវិតរបស់អ្នកមីង ក៏ដូចជា ក្រុមគ្រួសារ ហើយអ្វីទាំងអស់ហ្នឹងគឺកូនចៅបានស្តាប់ឮទៅថ្ងៃក្រោយ នឹងអោយទៅដល់ពិភព លោកក៏ដូចជាមនុស្សជំនាន់ក្រោយអាចសិក្សាពីមនុស្សជំនាន់ហ្នឹងថាតើធ្វើអីខ្លះអ៊ីចឹងអ្នកមីងណាស៎?

ខ៖ ចា៎!

ក៖ចា៎! អរគុណច្រើន។